Chapelcross
        
         (kjernekraftverk)
Store norske leksikon,Teknologi og industri,Energi,Kjerneenergi,Kjernekraftverk
Chapelcross er et nedlagt kjernekraftverk i Storbritannia, i kommunen Dumfries and Galloway, som ligger sørvest i Skottland. Kraftverket besto av fire magnoxreaktorer som hver hadde en netto elektrisk ytelse på 48 megawatt (MWₑ).
Kraftverket var en av de eldste kjernekraftverkene i Storbritannia, og det første i Skottland. Arbeidet med å bygge kraftverket startet i 1955, og reaktorene kom i drift fra 1959. Hver reaktor hadde en termisk ytelse på 260 MWₜ som ga en termisk totalvirkningsgrad på 18,5 prosent.Som i kjernekraftverket Calder Hall var den opprinnelige hensikten med disse reaktorene å produsere plutonium for bruk i kjernevåpen. Reaktorene var utformet slik at varmen som ble utviklet i denne prosessen også kunne brukes til produksjon av elektrisk energi for innmating i det britiske sentralnettet. Elproduksjonen kunne da anses som et biprodukt, men dette skjedde først etter 1970. Årlig produksjon var rundt 1,5 terawattimer (TWh) med en oppnådd kapasitetsfaktor på 87,2 prosent. Reaktorene ble permanent stengt i 2004. Dekommisjonering Arbeidet med å dekommisjonere anlegget startet i 2005. I første omgang ble kraftverkets fire store kjøletårn revet i 2007 til tross for innvendinger fra en lokal kampanje, som ønsket å bevare dem som en del av nasjonens industrielle arv. Kjernebrenselet ble fjernet i 2013, og i 2018 ble arbeidet med å fjerne og gjenvinne 3000 tonn stål fra 16 varmevekslere fullført. Neste skritt vil være å fjerne mesteparten av bygningsmassen. Dette vil etterfølges av en vedlikeholds- og overvåkingsfase fram til 2089 da selve reaktorbygningen vil bli revet, og området frigjort til annet bruk. Les mer i Store norske leksikon kjernekraftverk Magnox – kjernereaktor nedlegging av kjernekraftverk kjernekraft i Storbritannia